
Informācija medijiem
12.11.2019.

Adventu ieskandinās kokļu mūzikas festivāls “Gaismas ceļā”
Jau piekto gadu Adventa laiku ieskandinās kokļu mūzikas festivāls “Gaismas ceļā”, kur divos koncertos – 1. decembrī Rīgā un 7. decembrī Cesvainē – skanēs latviešu komponistu oriģinālmūzika un aranžējumi koklētāju ansambļiem. Kopā festivāla koncertos piedalīsies līdz šim lielākais dalībnieku skaits – 400 koklētāji no dažādiem Latvijas novadiem.
1. decembrī plkst. 18.00 Latvijas Nacionālās bibliotēkas Ziedoņa zālē (Mūkusalas ielā 3, Rīgā) koncerta “Pēdas sniegā” pirmajā daļā skanēs Lauras Jēkabsones Pirmā kokļu simfonija “Pasaules radīšana”. Atskaņojumā piedalīsies apvienotais koklētāju ansamblis, Jāzepa Mediņa Rīgas 1. mūzikas skolas meiteņu koris “Vivace”, solists  Rūdolfs Bērtiņš (baritons), diriģents Kaspars Ādamsons. 
“Dažādām tautām un pasaules reģioniem ir atšķirīgas leģendas par pasaules radīšanu. Mūsu tautas izcelsme vijas caur vēsturiskiem un mītiskiem stāstiem, kur Dievs, Saule, Mēness, Māra, Laima caur folkloru un tautas mūziku joprojām dzīvo mūsu vidū. Pirmā kokļu simfonija ir ritmisks, lirisks un episks muzikāls ceļojums, kas vēsta par pasaules radīšanu caur latvietības prizmu,” stāsta komponiste Laura Jēkabsone.
Koncerta otrajā daļā iekļauti īpaši festivālam radīti Georga Pelēča un Valda Zilvera pirmatskaņojumi, kā arī  Ērika Ešenvalda un Jāņa Lūsēna oriģinālmūzika. Diriģenti Valda Bagāta, Ieva Mežgaile un Artūrs Oskars Mitrevics. Biļetes uz koncertu “Biļešu serviss“ kasēs.

7. decembrī plkst. 16.00 Cesvaines vidusskolas aulā (Madonas ielā 1, Cesvainē) koncerta “Ziemas svētki” programmā jaunie mūziķi diriģentu Ivetas Tauriņas, Ievas Mežgailes, Ilzes Žvartes un Valdas Bagātas vadībā klausītājiem piedāvās ne tikai latviešu komponistu oriģinālmūziku un latviešu tautasdziesmu apdares, bet arī iespēju dzirdēt ansambļu individuālos priekšnesumus. Tieši šim koncertam radīti trīs pirmatskaņojumi, kuru autori ir etnogrāfiskās kokles spēles meistare Latvīte Cirse un kokles spēles pedagoģe, diriģente un komponiste Iveta Tauriņa. Koncerta īpašā viešņa Latvīte Cirse kā soliste piedalīsies sava skaņdarba pirmatskaņojumā. Ieeja koncertā bez maksas.
Šogad festivālā muzicēs koklētāji no Aizkraukles, Alūksnes, Babītes, Baldones, Baložiem, Cēsīm, Iecavas, Jaunannas, Kolkas, Ķekavas, Lielvārdes, Limbažiem, Madonas, Mārupes, Olaines, Rīgas, Salaspils, Saulkrastiem, Špoģiem, Ulbrokas, Valkas, Valmieras un Zvejniekciema. 

Festivālu rīko Latvijas Nacionālais kultūras centrs sadarbībā ar nodibinājumu Kokļu mūzikas centrs BALTI. Festivālu atbalsta Rīgas domes Izglītības, kultūras un sporta departaments, Valsts Kultūrkapitāla fonds, Latvijas valsts meži un Vidzemes plānošanas reģions.

